პრაღის სულიწმინდის ტაძარი

პრაღის სულიწმინდის ტაძარი (ჩეხ. Kostel svatého Ducha) — გოტიკური ერთნავიანი ეკლესია ჩეხეთის დედაქალაქ პრაღაში, სტარე-მესტოს ისტორიულ უბანში, დუშნის ქუჩაზე. ტაძარი აგებულია XIV საუკუნის მეორე მეოთხედში. სულიწმინდის ეკლესია ისტორიული ტაძარია, რომელსაც ამჟამად ერთობლივად იყენებენ რომის კათოლიკური ეკლესია და სომხური სამოციქულო ეკლესია ჩეხეთის რესპუბლიკაში. ეკლესია ნაკურთხია სულიწმინდის სახელზე. სომხური სამოციქულო ეკლესია ტაძარს 2015 წლიდან იყენებს ღვთისმსახურებისთვის. 1982 წლიდან ტაძარში ორგანისტად მოღვაწეობს კარელ ლოულა, მან 1994 წელს დააარსა სულიწმინდის ტაძრის საეკლესიო გუნდი, რომლის დირიჟორიც თავად არის. ისტორია თავდაპირველად ეკლესია იდგა ბენედიქტელთა ღვთაებრივი წყალობის მონასტრის გვერდით, რომელიც ამ ტაძართან ერთად დაარსდა. ჰუსიტური ომების დროს მონასტრის შენობები გაიყიდა, მაგრამ ეკლესია მოგვიანებით აღადგინეს. ტაძარმა დამოუკიდებლად არსებობა შეწყვიტა XVI საუკუნის ბოლოს, როდესაც მონასტერი პრაღის ციხესიმაგრის წმინდა გიორგის ბენედიქტელთა მონაზვნების ადმინისტრაციის ქვეშ მოექცა. თუმცა, მოგვიანებით ეკლესიამ სამრევლო სტატუსი მიიღო და თავად მონასტერი აღარასდროს აღუდგენიათ. XVII საუკუნის ბოლოს მომხდარი ხანძრის შემდეგ (1689) მასშტაბური აღდგენა და ბაროკოს სტილის რეკონსტრუქცია განხორციელდა. აღდგენითი სამუშაოები საბოლოოდ 1691 წლამდე გაგრძელდა. რეკონსტრუქციის არქიტექტორი უცნობია, ისტორიულ წყაროებში მხოლოდ მშენებელი პეტრ ერჰარდია მოხსენიებული. XIX საუკუნის დასაწყისში საკურთხეველი შეაკეთეს. ამ სამშენებლო სამუშაოებთან დაკავშირებით, საკურთხევლის ზემოთ მდებარე კოშკიც ააგეს. 1833 წელს საკურთხეველი აღმართეს. ასევე მცირე რემონტი ჩაუტარდა ფასადს, ფანჯრებს, სახურავს და ა.შ. 1888 წელს ტაძარში ახალი ორღანი დაამონტაჟეს. ძველი ქალაქის აღდგენითი სამუშაოების დროს დროს ეკლესიის საძირკველი გამაგრდა და მის ადგილზე ძველი შენობის ნაშთები აღმოაჩინეს. ძველი სამლოცველოც დაანგრიეს და ახლით ჩაანაცვლეს. ფერდინანდ I-ის მეფობის დროს ებრაელებს კათოლიკური ქადაგებებაზე დასწრება ამ ეკლესიაში უწევდათ, რადგან ებრაულ კვარტალთან ყველაზე ახლოს მდებარეობდა. მხოლოდ 1785 წელს გაუქმდა ადგილობრივ ებრაელთა ვალდებულება, გადაეხადათ ე.წ. გლოკელგელდი, ზარების რეკვის საფასური ქარიშხლებისა და წყალდიდობისგან დასაცავად. ფოტოგალერეა სქოლიო